এবার আমার কথায় আসি। সেসময় পাকিস্তানি হানাদার বাহিনী আর রাজাকারদের ভয়ে গ্রাম থেকে অনেক মানুষ গেলেও আমরা কোথাও যাই নাই, যাওয়ার দরকারও হয় নাই। কারণ, আমাদের বাড়িতেই ছিল মুক্তিবাহিনীদের আনাগোনা, ঠিক একটা ক্যাম্পের মতো। আর আমার দুই জেঠামশাই ছিল সেই পাকিস্তান আমলের অবসরপ্রাপ্ত পুলিশ। প্রতিদিন সন্ধ্যা হলেই ৮/৯ জন মুক্তিবাহিনী আমাদের বাড়িতে এসে আমার দুই জেঠার সাথে বসেবসে আলাপসালাপ করতো যুদ্ধের কলাকৌশল নিয়ে, আমিও বসেবসে দেখতাম ও শুনতাম তাদের কথাবার্তা। বীর মুক্তিযোদ্ধারা আমাদের বাড়িতে ছিল বলেই, আমরা আমাদের গ্রামে থেকেই সেই কষ্টকর দিনগুলি পার করি। যুদ্ধের সময় সংসার চালানোর জন্য মায়ের একজোড়া কানের দুল বন্দক রেখে আমার বাবাকে মুড়ির ব্যবসার সুযোগ করে দেয় আমার মা। তাই দিয়েই আমারা ১৯৭১ সালের ২৫ মার্চ শুরু হওয়া স্বাধীতা যুদ্ধের ৯ মাস পার করেছি। তারপর ১৯৭১ সালের ১৬ ডিসেম্বর যখন দেশ স্বাধীন হয়েছে, তখন দেখেছি মুক্তিযোদ্ধাদের আনন্দ উল্লাস। দেখেছি রাজাকারদের বেঁধে-বেঁধে নিয়ে যেতে। এই দীর্ঘ ৯ মাসের আরও স্মৃতিকথা আছে, যা লিখে শেষ করা যায়না।